
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-15445-19-046

	Днес, 18.09.2019 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Член: Антоанета Георгиева - Цонкова
Член: Пламен Йоцов
		Член: Силвия Къдрева 

У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/15445/12.07.2019 г. 
Същият е против И. Н. Д. – управител на дружество „*******“ ЕООД и член на Общинския експертен съвет по устройството на територията към община Д. Ч. 
По същество в сигнала се твърди, че И. Н. Д., в качеството му на управител на дружество „*******“ ЕООД, при участие в обществена поръчка с предмет: „Извършване на геодезически дейности и услуги  в населени места: с. Г.Ч., с. Г., с. Н.Ш., с. В., с. К., с. Б., с. Г., с. Б. и с. С.“ е подписал декларация по чл. 97, ал. 5 от ППЗОП за обстоятелства по чл. 54, ал. 1, т. 1, 2 и 7 от ЗОП, видно от т. 3 в която Д. е декларирал, че не е налице конфликт на интереси, който не може да бъде отстранен. Същевременно И. Д. е член на Общинския експертен съвет по устройство на територията към община Д. Ч.	

Към сигнала са приложени следните доказателства: Жалба с вх. № 3687/25.03.2019 г. на РП – В.; Протокол на Общинския експертен съвет по устройство на територията /ОбЕСУТ/  към община Д.Ч. – 2 бр.; Образец на декларация по чл. 97, ал. 5 от ППЗОП; Справка от Търговски регистър; Писмо на ОД МВР – В.- 6 бр.; Писмо изх. № 2400-351-11/30.04.2019 г. на община Д.Ч.; Документи за участие в обществена поръчка чрез публикуване на обява с предмет: „Извършване на геодезически дейности и услуги  в населени места: с. Г.Ч., с. Г., с. Н.Ш., с. В., с. К., с. Б., с. Г., с. Б. и с. С.“; Заповед на кмета на община Д. Ч. – 5 бр.; Справка рег. № 365/29584/13.06.2019 г. на ОД МВР – В.
	Направена е справка в Търговски регистър и Регистър Булстат.

	В хода на проверката по сигнала Комисията установи следното от фактическа страна:

	От твърденията в сигнала и след направена справка в Търговски регистър и регистър Булстат се установява, че И. Н. Д. e управител и едноличен собственик на капитала на „***“ с ЕИК *********.
Съгласно чл. 6, ал. 2 ЗУТ „В състава на експертните съвети могат да се включват и специалисти извън администрацията, към която са създадени, както и представители на професионални организации в областта на устройственото планиране, инвестиционното проектиране и строителството“.
В тази връзка със Заповед № РД-1784-1 от 04.10.2017 г. кметът на община Д. Ч. назначава И. Д. за член на Общинския експертен съвет по устройство на територията към община Д.Ч.

	При така изяснената фактическа обстановка Комисията установи следното от правна страна:

	Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 
	Видно от чл. 52 от ЗПКОНПИ наличието на лице, заемащо висша публична длъжност по смисъла на чл. 6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл. 6 от ЗПКОНПИ, както и тези по § 2 от ДР на ЗПКОНПИ. В качеството си на управител на дружество „***“ ЕООД с ЕИК *********, както и член на Общинския експертен съвет по устройство на територията към община Д. Ч., И. Н. Д. не е лице, заемащо висша публична длъжност по смисъла на чл. 6, ал. 1, т. 1 - 50 от ЗПКОНПИ, както и лице по § 2 от ДР на ЗПКОНПИ. 
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
Предвид гореизложеното, на основание чл. 27, ал. 2, т. 6 от АПК във вр. с чл. 6, ал. 1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество


РЕШИ:


ПРЕКРАТЯВА производството по сигнал с рег. № ЦУ 01/15445/12.07.2019 г., насочен против И. Н. Д., ЕГН ***********. 

Препис от Решението да се изпрати на Окръжна прокуратура Варна, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


КОМИСИЯ:

Член:……………………/П/…………../Антоанета Цонкова/

Член:………………….../П/……………....…/Пламен Йоцов/

Член:……………………/П/……………..../Силвия Къдрева/

